DEĊIŻJONI TAL-KUMMISSJONI
tat-30 ta’ Novembru 2005
li temenda d-Deċiżjoni 2005/734/KE li tistabbilixxi miżuri ta’ bijosigurtà sabiex jitnaqqas ir-riskju ta’ trażmissjoni ta’ l-influwenza tat-tjur b’patoġeniċità għolja kkawżata mis-sottotip H5N1 tal-virus A ta’ l-Influwenza minn għasafar selvaġġi fl-ambjent naturali tagħhom għal tjur ta’ l-irziezet u għasafar oħra mrobbija mill-bniedem u li tipprevedi sistema ta’ għarfien minn kmieni f’żoni b’riskju partikolari
(innotifikata taħt dokument numru C(2005) 4687)
(Test b’rilevanza għaż-ŻEE)
(2005/855/KE)
IL-KUMMISSJONI TAL-KOMMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar l-iċċekkjar, veterinarju u zootekniku applikabbli għall-kummerċ intra-Kommunitarju ta' ċertu annimali ħajjin u prodotti bil-ħsieb tat-tlestija tas-suq intern (1), u partikolarment l-Artikolu 10(4) tagħha,
Billi:
(1)
Biex isir monitoraġġ fl-Istati Membri differenti, il-Kummissjoni adottat Deċiżjoni 2005/732/KE tas-17 ta’ Ottubru 2005 fejn tapprova programmi għall-implimentazzjoni ta’ l-istħarriġ mill-Istati Membri għall-influwenza tat-tjur fit-tiġieġ u fl-għasafar selvaġġi matul l-2005 u tistipola regoli ta’ rappurtar u eliġibbiltà għall-kontribuzzjoni Komunitarja għall-ispejjeż ta’ implimentazzjoni ta’ dawk il-programmi (2).
(2)
Sabiex jitnaqqas ir-riskju ta’ l-introduzzjoni ta’ l-influwenza b’ patoġeniċità għolja kkawżata mis-sottotip H5N1 tal-virus A ta’ l-influwenza fl-irziezet tat-tjur u f’ siti fejn l-għasafar jinżammu f’ kaptività permezz tat-tjur selvaġġi, ġiet adottata d-Deċiżjoni 2005/734/KE tad-19 ta’ Ottubru 2005 li tistipula miżuri ta’ bijosigurtà għat-tnaqqis tar-riskju ta’ trażmissjoni ta’ influwenza tat-tjur b’patoġeniċità għolja kkawżata mis-sottotip H5N1 tal-virus A ta’ l-influwenza ikkawżata mis-sottotip H5N1 tal-virus ta’ l-influwenza A minn għasafar li jgħixu fl-ambjent naturali għal u għasafar oħra mrobbija mill-bniedem u li tipprevedi sistema ta’ għarfien minn kmieni f’żoni ta’ riskju partikolari (3).
(3)
Skond dik id-Deċiżjoni, l-Istati Membri għandhom jidentifikaw azjendi agrikoli individwali li jrabbu t-tjur jew għasafar oħra mrobbija mill-bniedem li, skond id-dejta epidemjoloġika u ornitoloġika, għandhom jiġu kkunsidrati partikolarment f’ riskju ta’ tixrid tas-sottotip H5N1 tal-virus ta’ l-influwenza A permezz ta’ għasafar selvaġġi.
(4)
Fid-dawl ta’ l-iżviluppi epidemjoloġiċi u ornitoloġiċi, għandha ssir proviżjoni għar-reviżjoni ta’ tali riskji fuq bażi regolari u kurrenti bil-viżjoni ta’ l-aġġustament taż-żoni identifikati bħala partikolarment f’ riskju.
(5)
Hemm il-ħtieġa ta’ klassifikazzjoni fir-rigward tar-rwol epidemjoloġiku ta’ l-għasafar li jipparteċipaw fit-tlielaq minn post għall-ieħor fil-qafas ta’ l-attivitajiet kulturali.
(6)
Aktar minn hekk, għandu jkun ipprovdut li l-perijodu ta’ l-applikazzjoni ta’ dawn il-miżuri previsti fid-Deċiżjoni 2005/734/KE jiġi estiż fid-dawl ta’ l-iżviluppi epidemjoloġiċi u ornitoloġiċi.
(7)
Id-Deċiżjoni 2005/734/KE għandha għalhekk tiġi emendata skond dan.
(8)
Il-miżuri previsti f’din id-Deċiżjoni huma f’konformità ma’ l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI
Artikolu 1
Id-Deċiżjoni 2005/734/KE hija emendata kif ġej:
(1)
L-Artikolu 1, il-paragrafu 4 li ġej huwa miżjud:
“4. L-Istati Membri għandhom regolarment jirrevedu l-miżuri li ħadu skond il-paragrafu 1 u fid-dawl tal-istħarriġ li jkunu wettqu skond id-Deċiżjoni 2005/732/KE sabiex jaġġustaw, għas-sitwazzjoni epidemjoloġika u ornitoloġika li qed tinbidel, iż-żoni tat-territorju tagħhom li huma kienu identifikaw bħala f’ riskju partikolari mill-introduzzjoni ta’ l-influwenza tat-tju.r.”
(2)
Fl-Artikolu 2a, il-paragrafu 2 qed jinbidel b’dan li ġej:
“2. L-Istati Membri għandhom jaċċertaw li l-ġbir ta’ tjur u għasafar oħrajn fi swieq, wirjiet, eżibizzjonijiet u attivitajiet kulturali, inklużi tlielaq ta’ għasafar minn post għall-ieħor jiġu pprojbiti.
Madanakollu, l-awtorità kompetenti tista’ tawtorizza dan il-ġbir ta’ tjur u ta’ għasfar oħrajn imrobbija mill-bniedem, sakemm ir-riżultat ta’ l-assessjar tar-riskju jkun favorevoli.”
(3)
Fl-Artikolu 4, id-data “l-1 ta’ Diċembru 2005” tinbidel għal “il-31 ta’ Mejju 2006”.
(4)
L-Anness I huwa emendat skond l-Anness għal din id-Deċiżjoni.
Artikolu 2
L-Istati Membri għandhom jieħdu minnufih il-miżuri meħtieġa sabiex jikkonformaw ma’ din id-Deċiżjoni u jippubblikaw dawk il-miżuri. Huma għandhom jinfurmaw minnufih lill-Kummissjoni bihom.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, nhar it-30 ta’ Novembru 2005.